b'\n_START_ARTICLE_\nErevan\n_START_PARAGRAPH_\nErevan (armensko \xd4\xb5\xd6\x80\xd6\x87\xd5\xa1\xd5\xb6 ali \xd4\xb5\xd6\x80\xd5\xa5\xd5\xbe\xd5\xa1\xd5\xb6, rusko \xd0\x95\xd1\x80\xd0\xb5\xd0\xb2\xd0\xb0\xd0\xbd) je prestolnica Republike Armenije in s pribli\xc5\xbeno 1,2 milijona prebivalcev tudi najve\xc4\x8dje mesto te dr\xc5\xbeave. Mesto se je v\xc4\x8dasih imenovalo Erivan in Erebuni._NEWLINE_Sredi\xc5\xa1\xc4\x8de mesta je nastalo v kotlini, ki jo s treh strani razmejujejo hribi, le na jugozahodu se polagoma spu\xc5\xa1\xc4\x8da proti dolini reke Araks. Skozi mesto te\xc4\x8de reka Hrazdan, ki je urezala sotesko in zato ni dosti opazna. Sredi\xc5\xa1\xc4\x8de mesta se nahaja na njenem levem bregu. Nadmorska vi\xc5\xa1ina spodnjih delov mesta je 900 m in se dvigne vse do 1200 m._NEWLINE_Leta 782 pr. n. \xc5\xa1t je urartski kralj Argi\xc5\xa1ti I. v Erebuniju na jugovzhodnem delu dana\xc5\xa1njega mesta dal postaviti utrdbo za 6.600 vojakov, katere ostanke je mo\xc4\x8d videti \xc5\xa1e danes. Ob utrdbi je nastala pomembna naselbina, vendar je stoletje kasneje njen pomen za\xc4\x8del upadati, ko je kralj Rusa II. postavil novo domnevno te\xc5\xbeje osvojljivo utrdbo Tei\xc5\xa1ebai Uru (Mesto boga Tei\xc5\xa1eba), na dana\xc5\xa1njem Rde\xc4\x8dem hribu (Karmir Blur) v zahodnem delu dana\xc5\xa1njega mesta. Zaradi bli\xc5\xbeine rodovitne doline Araksa je obmo\xc4\x8dje mesta ostalo nepretregoma poseljeno vse do danes, kljub potresu, ki ga je leta 1679, takrat \xc5\xbee pod perzijsko zasedbo, skoraj popolnoma poru\xc5\xa1il. Leta 1684 je perzijski \xc5\xa1ah Sulejman II. dovolil, da Ludvik XIV. po\xc5\xa1lje v mesto jezuite, ki so katolikosa neuspe\xc5\xa1no posku\xc5\xa1ali prepri\xc4\x8dati, naj se armenska apostolska cerkev zdru\xc5\xbei z rimokatoli\xc5\xa1ko. V 18. stoletju mesto znova pridobi strate\xc5\xa1ki pomen zaradi lege, kjer so se kri\xc5\xbeali ruski, perzijski in tur\xc5\xa1ki interesi. Pavel Cicjanov, guverner ruskega severnega Kavkaza, ga prvi\xc4\x8d posku\xc5\xa1a zavzeti leta 1804, vendar je kljub dvomese\xc4\x8dnemu obleganju neuspe\xc5\xa1en. Ravno tako je neuspe\xc5\xa1na vojska pod poveljstvom mar\xc5\xa1ala Ivana Vasiljevi\xc4\x8da leta 1808, zato pa to leta 1827 uspe generalu Ivanu Paskevi\xc4\x8du. Mesto, ki ga je car Nikolaj I. ob obisku leta 1837 zaradi \xc5\xa1tevilnih iz blatnih zidakov zidanih hi\xc5\xa1 poimenoval kot\xc2\xa0\xc2\xbbglineni vr\xc4\x8d\xc2\xab, je naslednjih 9 desetletij bilo predvsem voja\xc5\xa1ka postojanka v senci Aleksandropola (dana\xc5\xa1nji Gjumri), ki so ga Rusi dolo\xc4\x8dili za regionalno sredi\xc5\xa1\xc4\x8de. Pomen mesta se je spremenil 28. maja 1918, ko je postalo glavno mesto najprej prve armenske republike, zatem pa Armenske SSR. Mesto se je v \xc4\x8dasu Sovjetske zveze skokovito raz\xc5\xa1irilo na okoli\xc5\xa1ke gri\xc4\x8de, prebivalstvo (50.000 na za\xc4\x8detku 20. stoletja) pa se je kar potrideseterilo. To so spodbujale tudi republi\xc5\xa1ke oblasti, kajti vsa sovjetska mesta z ve\xc4\x8d kot milijonom prebivalcev so imela poseben vsedr\xc5\xbeavni pomen in bila tako upravi\xc4\x8dena do zveznega financiranja podzemne \xc5\xbeeleznice, krematorija ipd._NEWLINE_Podobo mestnega sredi\xc5\xa1\xc4\x8da je v letih 1924 - 26 zasnoval arhitekt Aleksander Tamanjan in precej\xc5\xa1nji del njegovih na\xc4\x8drtov so tudi uresni\xc4\x8dili. Zamislil si je velik osrednji trg (nekdanji Leninov trg, danes Trg republike), obdan z veli\xc4\x8dastnimi zgradbami iz tufa, s trga bi vodile \xc5\xa1iroke avenije, sredi\xc5\xa1\xc4\x8de mesta pa bi bilo obdano z zelenimi povr\xc5\xa1inami._NEWLINE_Med glavne znamenitosti sodijo \xc5\xa1e zgodovinski muzej na Trgu republike, ostanki prej omenjene trdnjave Erebuni, muzej Matenadaran s \xc5\xa1tevilnimi rokopisi, spominski park armenskega genocida na gri\xc4\x8du Cicernakaberd, pokopali\xc5\xa1\xc4\x8de Panteon junakov. V sovjetskih \xc4\x8dasih so na pobo\xc4\x8dju vzpetine severno od sredi\xc5\xa1\xc4\x8da za\xc4\x8deli graditi \xc5\xa1e Kaskado, ki \xc5\xa1e danes ni povsem dokon\xc4\x8dana, z njenega vrha pa se ponuja lep razgled na mesto (ob ugodnih razmerah tudi na goro Ararat). Nedale\xc4\x8d od tam, ravno tako na hribu severno od mestnega sredi\xc5\xa1\xc4\x8da, je tudi spomenik, kjer je prvotno stal Stalin (in\xc2\xa0\xc2\xbbgledal\xc2\xab\xc2\xa0Lenina na dana\xc5\xa1njem Trgu republike), po destalinizaciji pa so na njegovem mestu postavili kip Matere Armenije (simboli\xc4\x8dno je nekoliko vi\xc5\xa1ji od Stalina). V podstavku tega kipa je manj\xc5\xa1i vojni muzej._NEWLINE_10\xc2\xa0km zahodno iz mesta se nahaja mednarodno letali\xc5\xa1\xc4\x8de Zvartnots, mesto ima tudi \xc5\xbeelezni\xc5\xa1ko povezavo s severom dr\xc5\xbeave in Gruzijo (povezava z jugom pa je zaradi trase \xc4\x8dez azerbajd\xc5\xbeanski Nahi\xc4\x8devan trenutno prekinjena), medtem ko je z avtobusi dobro povezano prakti\xc4\x8dno z vsemi deli Armenije. Mestni promet sestavljajo proga podzemne \xc5\xbeeleznice, ki sredi\xc5\xa1\xc4\x8de mesta povezuje s severnimi in ju\xc5\xbenimi predmestji, avtobusne in trolejbusne proge, medtem ko tramvajske proge ukinjajo. Ker so precej hitrej\xc5\xa1i, se najve\xc4\x8d potnikov prepelje z zasebnimi kombiji (t. i.\xc2\xa0\xc2\xbbmar\xc5\xa1rutkami\xc2\xab).\n_START_SECTION_\nZanimivosti\n_START_PARAGRAPH_\nPo Charlesu Aznavourju, francoskemu \xc5\xa1ansonjerju armenskega porekla, je v Erevanu poimenovan trg, v mestu Gyumri pa stoji njegov spomenik.'